VBS mag Zuma se vee, meubels vatOudpres. Jacob Zuma. (Foto: Emmanuel Croset/AFP) Die hooggeregshof in Pietermaritzburg het Dinsdag ŉ bevel aan die likwidateur van VBS Mutual Bank, Anoosh Rooplal, toegestaan wat bepaal dat dié bank beslag mag lê op oudpres. Jacob Zuma se roerende bates om sy skuld van R6,5 miljoen vir ŉ lening by dié bank te delg. Dit sluit sy vee en meubels in. Luidens die hofbevel wat Maroela Media onder oë gehad het, is rente van 10,25% per jaar vanaf 31 Augustus 2019 tot die dag wat die laaste betaling gemaak word, ook op dié bedrag betaalbaar. Dit beteken dat Zuma eindelik meer as R7 miljoen sal moet terugbetaal. Zuma moet ook VBS se regskoste betaal. Louise Brugman, Rooplal se woordvoerder, het bevestig dat hulle dié hofbevel Dinsdag ontvang het. Daily Maverick, wat die nuus gebreek het, berig dat die likwidateur wel nie die grond waarop Nkandla gebou is, mag vat nie aangesien dit deur die Ingonyama Trust besit word. Nkandla is op die plaas Nxamalala gebou. Die Jacob Zuma Foundation het op Twitter gesê hulle neem kennis van die bevel, dat hulle dit saam met Zuma sal bestudeer en met hul regspan sal beraadslaag. To: All Media The Court outcome on the VBS Liquidator v H.E President Zuma, matter is noted.The Foundation and H.E President Zuma will study the judgement and consult the legal team and if necessary will issue a statement. — JGZuma Foundation (Official) (@JGZ_Foundation) August 30, 2022 Luidens Daily Maverick se berig het Zuma sowat vyf maande nadat hy in Februarie 2018 as president van Suid-Afrika uitgetree het, agtergeraak met terugbetalings aan ŉ lening by VBS vir verbouings aan Nkandla. Dit was sowat vyf maande nadat die bank onder likwidasie geplaas is. Maroela Media het vroeër berig die oorspronklike lening tussen Zuma en VBS is in 2016 aangegaan om die regering terug te betaal vir die geld wat Zuma onregmatig gebruik het om die verbouings aan te bring. Dít nadat Thuli Madonsela, die voormalige Openbare Beskermer, bevind het dat Zuma staatsgeld gebruik het vir opknappingswerk van meer as R246 miljoen aan sy huis. Zuma het aanvanklik aangevoer dat dié opknappings deur sy familie betaal is. Hy het ook gesê dis vir veiligheidsdoeleindes. Die Konstitusionele Hof het op 31 Maart 2016 bevind Zuma het versuim om die Grondwet te handhaaf of sy presidensiële plig na te kom, toe hy Madonsela se bevindinge en regstellende stappe in haar Nkandla-verslag geïgnoreer en van die hand gewys het. Zuma is aangesê om ŉ “redelike persentasie” van die geld terug te betaal wat aan nie-sekerheidsbouwerk soos die beeskraal, amfiteater en swembad by sy woning bestee is. Toe hy in 2018 uit sy pos as president verwyder is, het Zuma gesê hy is te arm om sy regskoste te betaal, nadat die Pretoriase hooggeregshof beslis het dat hy nie staatsgeld kan gebruik om sy regskoste te dek nie. Hy het aan sy ondersteuners gesê dat hy “selfs van sy klere moes verkoop”.